**Notă informativă**

**la Proiectul Planului de admitere la studii superioare de doctorat, ciclul III,**

**pentru anul de studii 2015-2016**

**Argument**

În conformitate cu Codul Educației nr. 152 din 17 iulie 2014, art. 94, a fost aprobat noul concept al programelor de doctorat la ciclul III al învățămîntului superior. În acest context, Ministerul Educației, prin consultare cu ministerele interesate, propune Guvernului Planul de admitere la doctorat cu **finanțare bugetară**. Guvernul aprobă un număr de granturi doctorale multianuale pe o durată de minimum 3 ani, pentru studiile superioare de doctorat științific și de doctorat profesional în domeniul artelor și al sportului.

Proiectul Planului de admitere la studii superioare de doctorat, ciclul III, în instituțiile de învățămînt superior a fost elaborat în temeiul propunerilor înaintate de către instituții, al analizei Planului de admitere pentru anul de studii 2014-2015, aprobat prin Hotărîrea Guvernului nr.731 din 8 septembrie 2014, dar și al rapoartelor și sondajelor privind doctoratul, monitorizate de Consiliul Național pentru Acreditare și Atestare.

**Esența proiectului**

1. Proiectul Planului de admitere prevede un total de 320 de locuri (303 locuri în 2014) pentru studiile superioare de doctorat finanțate de la bugetul de stat. Dintre acestea:

307 locuri pentru doctoratul științific;

13 locuri pentru doctoratul profesional.

1. În premieră, Proiectul Planului de admitere presupune repartizarea cotelor de înmatriculare pe domenii de studii, și nu pe specialități și pe instituții, cum a fost până în prezent. Astfel, distribuirea numărului de locuri pentru studii superioare de doctorat a vizat 6 domenii științifice, în conformitate cu *Nomenclatorul specialităților științifice*, anexat la Hotărîrea Guvernului nr. 199 din 13 martie 2013: 1. Științe ale naturii; 2. Științe inginerești și tehnologii; 3 Științe medicale; 4. Științe agricole; 5. Științe sociale și economice; 6. Științe umaniste.
2. Cifra finală de 320 de locuri destinate studiilor superioare de doctorat a fost determinată de mai mulți factori:
3. Necesarul de cadre de pe piața muncii din Republica Moldova, raportat la situația economică a țării, dar și la condiția actuală a învățământului superior, aceasta vizând:

- rezultatele și relevanța studiilor;

- ponderea cadrelor cu titluri științifico-didactice în fiecare domeniu științific;

- capacitatea instituțională a Școlilor doctorale etc.;

1. Asigurarea instituțiilor de învățământ superior cu cadre calificate. Stabilirea unor noi criterii de ocupare a funcțiilor didactice în instituțiile de învățământ superior va duce, inevitabil, la sporirea cererii de cadre cu titlu de doctor în științe. Astfel, în urma analizelor au fost delimitate domeniile în care se atestă un deficit de specialiști cu titlu științific, acestea fiind prioritare la repartizarea locurilor bugetare;
2. Necesitatea intensificării cercetărilor în domeniile științifice necesare dezvoltării socio-economice a țării.
3. Creșterea numărului de instituții de învățământ superior acreditate de către autoritatea națională responsabilă de evaluarea și acreditarea organizațiilor din sfera științei și inovării (Universitatea de Stat din Comrat și Academia Militară „Alexandru cel Bun”).
4. La propunerea Direcției Relații internaționale și integrare europeană a Ministerului Educației, proiectul Planului de admitere la studii superioare de doctorat, ciclul III, prevede 10 locuri cu finanțare de la buget pentru străini, în baza tratatelor internaționale la care Republica Moldova este parte.
5. Acordarea granturilor doctorale se realizează pe bază de competiţie  de proiecte ştiinţifice între Școlile doctorale autorizate provizoriu.
6. Locurile prin contract, cu achitarea taxei de studii pentru ciclul III – studii superioare de doctorat – sunt stabilite de către Școala doctorală autorizată provizoriu, cu informarea Ministerului Educației.

**Costul implementării**

Mijloacele financiare pentru granturile doctorale se alocă anual prin Legea bugetului de stat.

**Impactul implementării**

Reconceptualizarea studiilor superioare de doctorat, ciclul III, va contribui la modernizarea învăţămîntului superior prin integrarea învăţării şi cercetării, extinderea conexiunilor cu mediul economic şi implementarea în continuare a prevederilor Procesului de la Bologna.

Studiile doctorale reprezintă prima etapă a carierei știinţifice. Acordarea de granturi doctorale pe bază de competiție de proiecte științifice între Școlile doctorale va contribui la sporirea calității studiilor superioare de doctorat și a învățămîntului superior în ansamblu.

**Ministru Maia SANDU**